Kiistellyt lakiesitykset etenevät Venäjällä.

Venäjän parlamentti on hyväksynyt kahdella ensimmäisellä kierroksella kiistellyt lait, jotka kieltäisivät ”valeuutisten julkaisemisen” ja päättäjien loukkaamisen.

Asiasta uutisoivan Meduzan mukaan uudet lait nauttivat Venäjän presidentti Vladimir Putinin ja pääministeri Dmitri Medvedevin tukea.

Mediayhtiölle ja yksityishenkilöille voitaisiin ensimmäisen lain nojalla määrätä sakkoja. Loukkaamislakia rikkovat taas voisivat saada enintään 15 päivän vankeustuomion. Muun muassa Venäjän viestintä- ja oikeusministeriöt sekä jopa valtiollinen sensori Roskomnadzor ovat arvostelleet lakeja. Kriitikoiden mukaan ne on muotoiltu liian epämääräisesti.